SA regering se planne ná Trump-twietNomvula Mokonyane. Foto: Elmond jiyane, GCIS Die Suid-Afrikaanse regering het die burgerregtegroep AfriForum by implikasie van onpatriotiese gedrag en leuenagtigheid beskuldig ná pres. Donald Trump van die VSA se twiets oor grondonteiening vanoggend. Trump het vanoggend getwiet: “Ek het die minister van buitelandse sake (Mike Pompeo) gevra om ondersoek in te stel na die Suid-Afrikaanse afneem van grond en plase en die grootskaalse moord op boere. Die Suid-Afrikaanse regering neem tans grond van wit boere af,” het Trump getwiet. Die laaste sin van Trump is ŉ aanhaling uit ŉ program van die TV-kanaal Fox News waarna Trump gekyk het en waarin die aanbieder, Tucker Carlson, beweer het dat pres. Cyril Ramaphosa pas begin het om grond van Suid-Afrikaners af te neem suiwer gegrond op hul velkleur. Volgens Carlson is die beweerde gebeure veel meer rassisties as enigiets wat Trump al ooit gedoen het, maar die Amerikaanse elite gee nie om nie. Die bewerings deur Trump en Carlson kom ŉ dag nadat Ramaphosa hom spesifiek van grondbesettings en die EFF-beleid van die nasionalisering van grond gedistansieer het. Ernst Roets, adjunk- uitvoerende hoof van AfriForum, het Trump se twiet verwelkom as synde ŉ bewys dat AfriForum se veldtogte in die VSA suksesvol is. Die gebeure het vanoggend se mediakonferensie oor die weeklikse kabinetsvergadering oorheers, met die parlementêre perskorps wat die minister van kommunikasie en kabinetswoordvoerder, Nomvula Mokonyane, daaroor gepeper het. Mokonyane het Trump se twiet as “ongelukkig” bestempel en gesê geen selfrespekterende land of individu sal aanvoer dat patrone van grondbesit in Suid-Afrika dieselfde moet bly nie. “Ten einde die ekonomie te laat groei, moet verskeie uitdagings oorkom word, wat insluit dat die pas van grondhervorming moet versnel. Die landbousektor moet groei en meer inklusief gemaak word, ook wat eienaarskap en vestigingspatrone betref,” het Mokonyane aangevoer. Sy het aangevoer dat regse groepe wêreldwyd en op die internet tans veldtogte teen Suid-Afrikaanse regeringsbeleid voer. Die organisasie Brand SA (Handelsmerk SA) werk tans veral in Australië en Brittanje om die indruk wat gewek word, hok te slaan, het Mokonyane gesê. Suid-Afrikaanse ambassades en ander lande se ambassadeurs word ook voortdurend deur die regering oor Suid-Afrikaanse beleidsdoelwitte ingelig, want die regering is bekommerd oor ŉ verkeerde indruk wat deur regse groepe uitgedra word, het Mokonyane gesê. Op ŉ vraag spesifiek oor AfriForum het Mokonyane, sonder om AfriForum by die naam te noem, gesê sommige mense gee voor om patriotte te wees, maar moet eerder, soos AgriSA, leer om regstreeks met die regering te onderhandel. “Ons land moet ons eie probleme oplos en mense moet regstreeks met die regering skakel eerder as om hulle tot ander partye te wend,” het Mokonyane voortgegaan. Sy het gesê Handelsmerk SA werk tans teen wat sy as ŉ aanslag bestempel. Sy meen ook die Suid-Afrikaanse departement van buitelandse sake is in staat om die situasie te hanteer. Sy meen die aanslag kom wêreldwyd van regse politieke organisasies wat nie altyd aan feite gebonde is nie. Mokonyane het gesê dis jammer dat Trump nie die feite met die Suid-Afrikaanse regering nagegaan het langs die korrekte kanale nie, en dat sy twiet kommerwekkend is. Tot dusver is daar volgens die minister geen regstreekse politieke gevolge nie. Sy het gesê die regering wag vir die afloop van die parlementêre proses, en het kennis geneem daarvan dat sowat 60% van die skriftelike voorleggings aan die parlement tot dusver teen die herroeping van die Grondwet se eiendomsklousule (art. 25) was, maar het uitgewys dat die wind tydens die openbare verhore anders gewaai het. Sy het die versekering gegee dat die regering sy opsies versigtig sal oorweeg en nie oorhaastig ŉ besluit sal neem nie.